NID-fietsteleton weer 'n reusesukses | Netwerk24
NID-fietsteleton weer 'n reusesukses
Vier spanne Dowes het vir 24 uur (Vrydag 14:00 – Saterdag 14:00) teen mekaar met oefenfietse gery in die Mountain Mill Mall winkelsentrum.Foto: Rick Marais
Vrydag 31 Augustus en Saterdag 1 September was weer tyd vir die Nasionale Instituut vir Dowes (NID) se jaarlikse Fietsteleton-projek.
Die NID-fietsteleton is deel van die geldinsamelingsprojek vir die werk wat NID reeds van 1881 doen "om elke dowe sy volle potensiaal te laat bereik".
Vanjaar herdenk die NID reeds 137 jaar van dienslewering aan dowes en mense met gehoorverlies in Suid-Afrika.
Dit is reeds die 13de jaar dat die Fietsteleton-geldinsamelingsprojek gehou word.
Vier spanne dowe ryers het vir 24 uur van Vrydag 14:00 tot Saterdag 14:00 in die Mountain Mill-winkelsentrum met oefenfietse teen mekaar meegeding om die verste afstand af te lê.
Die vier spanne het altesaam 4 015 km afgelê, maar dit was die span van De La Batskool wat Saterdag as die wenspan uit die stryd getree het nadat hy altesaam 1 032 km afgelê het.
Mense vanoor Suid-Afrika is in die Teleton geskakel en gevra om 'n bydrae tot die projek te lewer. Altesaam R196 000 is tot dusver belowe.
Dié projek se inkomste word aangewend vir die versorging van volwasse dowes met meervoudige gestremdhede (doof asook ander bykomende gestremdhede) in die NID-sorgafdeling.
Die NID is 'n organisasie sonder winsbejag en is afhanklik van die ondersteuning van individue, groepe, organisasies en maatskappye asook projekte soos hierdie om hulle in staat te stel om voortdurend dienste te kan lewer.
Die projek is steeds oop vir enigiemand wat graag steeds 'n bydrae wil lewer.
SMS of Whatsapp jou naam, van en bydraebelofte na 082 947 8846 waarna die bankbesonderhede sal volg.